Diari Oficial de la Generalitat Valenciana


Sumari del DOGV 3441, del 24-02-1999 (1999/1512)

ACORD de 18 de febrer de 1999, del Consell de la Sindicatura de Comptes, pel qual es convoca un procés selectiu abreujat per a accedir amb caràcter de funcionari interí a dos llocs de treball d’ajudants d’auditoria de corporacions territorials i altres ens públics, vacants en la dita institució.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3441

Data del DOGV
:   24-02-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/1512


Data del document
:   18-02-1999

Organisme emissor
:   Sindicatura de Comptes

Tipus de document
:   Acord

Descriptors 

:   * Sindicatura de Comptes
    * concurs administratiu
    * verificació de comptes

ACORD de 18 de febrer de 1999, del Consell de la Sindicatura de Comptes, pel qual es convoca un procés selectiu abreujat per a accedir amb caràcter de funcionari interí a dos llocs de treball d'ajudants d'auditoria de corporacions territorials i altres ens públics, vacants en la dita institució. [1999/X1512]
  
En la relació de llocs de treball de la Sindicatura de Comptes, aprovada el 28 de desembre de 1998 (Butlletí Oficial de les Corts Valencianes núm. 306, de data 1 de febrer de 1999), figuren dues places d'ajudant d'auditoria de corporacions territorials i altres ens públics, que en l'actualitat es troben vacants i la cobertura dels quals, amb caràcter interí, resulta necessària per al normal acompliment de les funcions de la institució.
  
Per això, en l'exercici de la competència atribuïda per l'article 17.c) de la Llei de la Generalitat Valenciana 6/1985, d'11 de maig, de Sindicatura de Comptes, i en l'article 12.c) del seu Reglament de Règim Interior, el Consell de la Sindicatura de Comptes acorda convocar el present procés selectiu abreujat, que es regirà per les següents
  
Bases
  
Primera. Normes generals
  
U. L'objecte de la present convocatòria és la selecció, mitjançant el sistema abreujat que autoritza l'article 5.2 de la Llei de la Funció Pública Valenciana, de dos aspirants per a cobrir com a personal interí adscrit al grup B d'idèntic nombre de llocs de treball vacants, identificats en la relació de llocs amb els números 59 i 60, amb la denominació d'ajudants d'auditoria de corporacions territorials i altres ens públics, pertanyents al sector d'Administració General, classificats amb el nivell 20 de complement de destinació i dotades d'un complement específic de 102.373 pessetes mensuals, i amb les altres condicions que es recullen en l'annex I.
  
Dos. La convocatòria es regirà pel que disposen aquestes bases i, per allò que no preveuen, serà d'aplicació la normativa que estableix la disposició addicional de la Llei de Sindicatura de Comptes.
  
Tres. El personal seleccionat serà destinat amb caràcter interí a alguna de les vacants convocades, per la qual cosa el nomenament no li atorgarà cap dret per a l'ingrés definitiu en l'administració pública, i el seu cessament es produirà quan desapareguen les circumstàncies que donen lloc al nomenament, es proveesca per algun funcionari de carrera el lloc de treball mitjançant qualsevol dels procediments establerts en els articles 20 i 21 de la Llei de la Funció Pública Valenciana, o s'amortitze el lloc.
  
Quatre. Els qui obtinguen alguna plaça de les convocades en aquesta convocatòria, no podran compatibilitzar-la amb l'acompliment d'un segon lloc de treball, càrrec o activitat en el sector públic, ni tampoc amb activitats de caràcter privat, tret dels supòsits d'excepció que s'estableixen en les disposicions vigents en matèria d'incompatibilitats.
  
Segona. Requisits dels candidats
  
Per a ser admés al procediment selectiu caldrà reunir els requisits següents:
  
a) Tenir la nacionalitat espanyola
  
b) Tenir complits 18 anys
  
c) Estar en possessió del títol de diplomat universitari o equivalent, o tenir aprovats tres cursos complets en una facultat o escola tècnica superior oficialment reconeguda.
  
d) No trobar-se inhabilitat per a l'exercici de la funció pública per sentència ferma.
  
e) No haver sigut separat del servei públic mitjançant expedient disciplinari.
  
f) No patir malaltia o defecte físic que impedesca l'acompliment de les corresponents funcions.
  
Els candidats hauran de reunir aquests requisits en la data en què acabe el termini de presentació de sol·licituds i mantenir-los fins al moment en què finalitze el procés selectiu.
  
Tercera. Procediment de selecció
  
U. Els aspirants seran seleccionats després de superar un procediment que constarà de dues fases, d'acord amb el que es disposa en els apartats següents. Caldrà obtenir la qualificació mínima que s'establesca per a cada una de les fases i en cap cas s'accedirà a la segona sense haver superat la primera.
  
Dos. La primera fase consistirà en un concurs selectiu dels aspirants. El dit concurs selectiu s'avaluarà prenent com a base els documents que els candidats adjunten a la sol·licitud per a participar en la convocatòria. Hi serà d'aplicació el següent barem:
  
1. Experiència professional
  
1.1. En l'administració Pública
  
Es valorarà fins a un màxim de 0,5 punts per cada any de serveis prestats en actiu en les distintes administracions públiques exercint llocs de treball directament relacionats amb la fiscalització i auditoria interna o externa, o la comptabilitat pressupostària o financera públiques. La puntuació adjudicada per aquest concepte no sobrepassarà els 4 punts.
  
1.2. En el sector privat
  
Es valorarà fins a un màxim de 0,5 punts per cada any complet d'experiència acreditada en la fiscalització i auditoria externa o en la comptabilitat pressupostària o financera d'entitats públiques, fins a un màxim de 4 punts. L'acreditació d'aquest antecedent s'efectuarà prenent com a base els certificats emesos per algun òrgan amb capacitat de certificar, pertanyent a qualsevol administració pública.
  
1.3. Altres serveis prestats en les administracions públiques
  
Es valorarà amb 0,20 punts cada any complet de serveis en actiu prestats en les distintes administracions públiques, fins a un màxim de 2 punts, quan els llocs exercits no s'atinguen a les característiques dels previstos en l'apartat 1.1.
  
2. Formació personal
  
Es valorarà amb 2 punts l'acreditació de comptar amb la titulació de llicenciatura superior o equivalent. Quan aquesta titulació superior estiga directament vinculada amb els llocs convocats, considerant-se com a titulacions valorables les relacionades de manera directa amb l'economia, la comptabilitat, l'administració i el dret, s'adjudicaran uns altres 2 punts addicionals.
  
3. Coneixements de valencià
  
Es valorarà fins a un màxim de 2 punts, sempre que s'acredite estar en possessió del corresponent certificat lliurat per la Junta Qualificadora de Coneixements de Valencià, d'acord amb la següent escala: a) coneixement oral, 0,5 punts; b) coneixement de grau elemental, 1 punt; c) coneixement de grau mitjà, 1,5 punts; d) coneixement de grau superior, 2 punts.
  
Tres. Els aspirants indicaran els seues antecedents al lloc corresponent del model de sol·licitud, d'acord amb el barem que s'estableix en l'apartat anterior, i sempre d'acord amb les justificacions que aporten degudament documentades mitjançant originals o còpies compulsades dels corresponents títols, diplomes o certificats. S'adjuntarà a la instància una breu memòria explicativa dels antecedents justificats documentalment.
  
Quatre. Per a la superació de la primera fase del concurs selectiu, caldrà obtenir un mínim de quatre punts. Així, tindran l'opció de presentar-se als exercicis de la segona fase, que es descriuen en l'apartat següent.
  
Entre els deu i quinze dies hàbils comptats a partir del següent en què vença el termini per a la presentació de sol·licituds es publicarà la llista dels aspirants que hagen superat la primera fase, al mateix temps que s'indicarà el lloc, la data i l'hora de realització dels exercicis de la segona, que tindrà lloc entre els quinze i vint dies hàbils següents al de la publicació de la llista. Aquesta s'exposarà en el tauler d'anuncis de la seu de la Sindicatura de Comptes, al carrer de Sant Vicent núm. 4 de València i, als efectes del que disposa l'article 59.5.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb aquesta publicació es considerarà efectuada l'oportuna notificació als interessats.
  
Cinc. La segona fase del procediment selectiu constarà de dos exercicis, un teòric i un altre de pràctic, que se celebraran consecutivament en la mateixa data i el mateix lloc.
  
1. Primer exercici. Serà de caràcter teòric i consistirà en vint-i-cinc preguntes de respostes alternatives, de les quals només una serà la correcta, penalitzant les contestacions errònies amb la deducció de la meitat de la puntuació corresponent a una contestació vàlida. Les preguntes versaran sobre Hisenda Pública i activitat economicofinancera del sector públic, organització i funcions dels òrgans de control extern, comptabilitat i auditoria pública.
  
Es concedirà un màxim de trenta minuts per a la seua realització. La puntuació màxima que es podrà obtenir en aquest exercici serà de 25 punts.
  
2. Segon exercici. Serà de caràcter pràctic i consistirà en la resolució d'un supòsit de comptabilitat general i auditoria. Aquest exercici, que se celebrarà a continuació del anterior, tindrà un temps màxim de realització de dues hores i podrà ser qualificat fins a 25 punts.
  
3. Per a la superació de la segona fase del procediment selectiu caldrà obtenir un mínim de 30 punts, sumades les qualificacions dels dos exercicis.
  
Sis. La qualificació total dels aspirants que hagen superat les dues fases del procediment selectiu vindrà determinada per la suma aritmètica de les puntuacions d'ambdues fases.
  
Quarta. Sol·licituds
  
U. Els qui desitgen participar en la selecció hauran de presentar la sol·licitud ajustada al model que figura com annex II, dirigida al síndic major de la Sindicatura de Comptes, al registre d'aquesta institució, carrer de Sant Vicent núm. 4 de València, o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 15 dies hàbils comptats a partir del següent a l'última publicació d'aquesta convocatòria, que apareixerà en el Butlletí Oficial de les Corts Valencianes i en el Diari Oficial de la Generalitat Valenciana.
  
Dos. La sol·licitud anirà acompanyada d'una còpia del document nacional d'identitat, així com dels documents acreditatius al·legats segons el barem que estableix l'apartat dos de la base anterior.
  
Tres. Tots els documents que aporten els aspirants hauran d'estar redactats en alguna de les llengües oficials de la Comunitat Valenciana o, en cas contrari, vindran acompanyats d'una còpia traduïda per traductor jurat.
  
Quatre. La presentació d'una sol·licitud per a participar en aquesta convocatòria implica l'acceptació de les presents bases.
  
Cinquena. Tribunal
  
U. El tribunal estarà format pels següents membres:
  
President: Francisco M. Gil Pérez, síndic de la Sindicatura de Comptes.
  
Vocals: Vicente Tadeo Martínez, tècnic d'Auditoria de la Sindicatura de Comptes.
  
Mª José Brotóns Sempere, tècnica d'Auditoria de la Sindicatura de Comptes.
  
Joan B. Benlloch Gómez, en representació del Consell de Personal de les Corts Valencianes i institucions que en depenen, que actuarà amb veu però sense vot.
  
Secretari: actuarà com tal, amb veu i vot, el vocal citat en primer lloc.
  
Al seu torn, cada un dels membres del tribunal tindrà el seu corresponent suplent, amb idèntiques funcions i atribucions i amb la següent designació:
  
President: Manuel Girona Rubio, síndic de la Sindicatura de Comptes.
  
Vocals: Andrés Muñoz Pérez, tècnic d'Auditoria de la Sindicatura de Comptes.
  
Mª Soledad Pérez Yuste, tècnica d'Auditoria de la Sindicatura de Comptes.
  
Juan Gamir Giner, en representació del Consell de Personal de les Corts Valencianes i institucions que en depenen.
  
Dos. El tribunal estarà vàlidament constituït quan hi assistesquen tres dels seus membres, siguen els titulars o els seus suplents, havent d'estar presents en qualsevol cas el president i el secretari o els seus corresponents suplents. El president disposarà de vot de qualitat en el cas d'empat i, d'altra banda, el tribunal i els seus membres ajustaran les seues actuacions a les previstes en el capítol II del títol II de la Llei de Règim Jurídic de les Administracions Públiques i del Procediment Administratiu Comú.
  
Tres. Correspon al tribunal determinar la qualificació dels aspirants en les dues fases del procediment selectiu. Podrà adoptar quantes mesures siguen necessàries per al correcte desenvolupament del procés i disposarà de la facultat d'interpretació d'aquestes bases.
  
Quatre. Els membres del tribunal hauran d'abstenir-se d'intervenir i podran ser recusats pels interessats quan hi concórreguen circumstàncies de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
  
Cinc. Als efectes de comunicacions i la resta d'incidències, la seu del tribunal serà la Sindicatura de Comptes, carrer de Sant Vicent, núm. 4, València 46749.
  
Sisena. Publicació de resultats
  
U. El tribunal elaborarà la llista provisional de seleccionats. En la llista figuraran els adjudicataris provisionals, amb la puntuació obtinguda i relacionats per l'ordre de qualificació, sense que hi puga figurar un nombre superior d'aspirants al de vacants convocades. Els empats en la puntuació total es resoldran a favor de l'aspirant amb millor qualificació en la segona fase del procediment. De persistir, es donarà prioritat a qui acredite major puntuació en l'apartat d'experiència professional i, en últim lloc, es recorreria a desfer l'empat prenent com a base la qualificació en concepte de formació personal.
  
Dos. No obstant el que disposa l'apartat anterior, el nombre d'adjudicataris provisionals podrà ser incrementat en el cas que durant el procés selectiu, es produís alguna vacant addicional a les previstes en la base primera.
  
Tres. Dins dels quinze dies hàbils comptats a partir del següent al de la celebració dels exercicis de la segona fase, es publicarà la llista provisional de seleccionats en el tauler d'anuncis de la seu de la Sindicatura de Comptes, al carrer de Sant Vicent núm. 4 de València. Als efectes del que disposa l'article 59.5.b) de la Llei de Règim Jurídic de les Administracions Públiques i del Procediment Administratiu Comú, amb aquesta publicació es considerarà efectuada l'oportuna notificació als interessats.
  
Quatre. Aquells aspirants que ho estimen pertinent disposaran d'un termini de deu dies hàbils, comptats a partir del dia següent al de la publicació de la llista provisional, per a al·legar el que consideren oportú.
  
Cinc. Finalitzat el dit termini i vistes les possibles al·legacions, el tribunal elaborarà en el termini màxim de deu dies la llista definitiva de seleccionats, que elevarà al Consell de la Sindicatura de Comptes amb la corresponent proposta de nomenament interí. Aquesta serà notificada personalment als aspirants proposats i publicada en el tauler d'anuncis de la seu de la Sindicatura de Comptes, amb la qual cosa es considerarà efectuada la notificació a la resta d'interessats, de conformitat amb el que preveu l'article 59.5.b) de la Llei de Règim Jurídic de les Administracions Públiques i del Procediment Administratiu Comú.
  
Setena. Presentació de documents
  
U. Els aspirants proposats pel tribunal hauran de presentar a la Secretaria General de la Sindicatura de Comptes, dins del termini de deu dies hàbils a partir del dia en què rebran la notificació de la proposta, els següents documents:
  
a) Original del document nacional d'identitat i còpia per a la seua compulsa.
  
b) Certificat mèdic acreditatiu de no patir malaltia o defecte físic que impedesca el normal acompliment de les funcions, expedit per la Direcció Territorial de la Conselleria de Sanitat o pels organismes competents d'altres comunitats autònomes.
  
c) Document original del corresponent títol, diploma o resguard de la seua sol·licitud, que acrediten estar en possessió de la titulació exigida, així com fotocòpia per a la seua compulsa.
  
d) Declaració de no haver sigut separat del servei en cap administració pública mitjançant expedient disciplinari, ni trobar-se inhabilitat per a l'exercici de la funció pública, així com de no desenvolupar activitats incompatibles.
  
Dos. Aquells que dins del termini fixat, i excepte casos de força major, no presentassen la documentació o, examinada aquesta, es deduís que no acompleixen algun dels requisits exigits en la convocatòria, no podran ser nomenats i quedaran anul·lades totes les seues actuacions, sense perjudici de la responsabilitat en què poguessen haver incorregut per falsedat en la instància.
  
En aquest cas, el Consell de la Sindicatura podrà requerir del tribunal perquè eleve una proposta complementària als efectes d'incloure en el seu lloc a l'aspirant a què li correspondria el següent lloc en la llista definitiva que s'al·ludeix en l'apartat cinc de la base sisena. Respecte als qui figurassen inclosos en aquesta proposta complementària s'observaran els mateixos tràmits que amb la resta de seleccionats definitius, incloses la notificació i publicació que es consideren en el referit apartat.
  
Vuitena. Nomenament i presa de possessió
  
U. Una vegada comprovada la conformitat de la documentació aportada, el Consell de la Sindicatura de Comptes efectuarà els corresponents nomenaments, que seran notificats als interessats. Aquests hauran d'incorporar-se a la Sindicatura de Comptes en el termini de tres dies hàbils comptats a partir del dia següent al de la notificació.
  
Dos. El Consell de la Sindicatura de Comptes podrà acordar l'elaboració d'una llista suplementària d'aspirants, formada correlativament pels qui hagen superat la totalitat del procediment selectiu, que en un futur podran ser cridats per ordre de qualificació total per a cobrir, amb caràcter interí, les vacants que es produesquen en la institució en llocs d'ajudant d'auditoria de corporacions territorials i altres ens públics (grup B/C) o d'ajudants d'auditoria pertanyents al grup C. Els inclosos en la llista suplementària ?que si cal podran ser cridats-, podran renunciar al corresponent nomenament. La llista tindrà vigència fins a la celebració de les següents proves selectives per als llocs esmentats.
  
Novena. Recursos
  
U. Contra les actuacions del tribunal es podrà interposar un recurs ordinari davant del Consell de la Sindicatura de Comptes, en el termini d'un mes a partir del dia següent al de la seua notificació o publicació, d'acord amb el que estableix l'article 114 de la Llei de Règim Jurídic de les Administracions Públiques i del Procediment Administratiu Comú.
  
Dos. Els actes del Consell de la Sindicatura, inclòs el present acord de convocatòria, posen fi a la via administrativa, i poden ser impugnats pels interessats mitjançant la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir del dia següent al de la seua notificació o publicació, podent-se presentar qualsevol altra reclamació o recurs que s'estime procedent.
  
València, 18 de febrer de 1999.- El síndic major: José A. Noguera de Roig.
  
Annex I
  
Lloc: ajudant d'Auditoria de corporacions territorials i altres ens públics
  
Naturalesa: funcionari
  
Grup: B
  
Complement de destinació: 20
  
Complement específic: 102.373 PTA/mes
  
Funcions:
  
1ª) Sota la dependència i supervisió dels tècnics d'Auditoria de corporacions territorials i altres ens públics, desenvoluparan els treballs específics que se'ls assignen per a la fiscalització de qualsevol corporació territorial als locals i dependències de dites corporacions i, subsidiàriament, als locals i dependències dels ens autonòmics i d'altres ens que estiguen situats fora de l'àrea metropolitana de València.
  
Sense perjudici de l'anterior, sempre que estiguen degudament atesos els treballs assenyalats en el paràgraf anterior, realitzaran també tasques específiques de fiscalització de corporacions territorials, ens autonòmics i altres ens a les oficines de la Sindicatura de Comptes o dins de l'àrea metropolitana de València.
  
2ª) Realització de les proves d'auditoria assignades i confecció dels papers de treball que hi calguen, així com l'obtenció de les conclusions preliminars pertinents sobre els punts del programa encomanats.
  
3ª) Arxiu de documentació i correspondència dels treballs de fiscalització assignats a l'equip.
  
4ª) Les tasques de caràcter anàleg que s'encarreguen al seu titular en el desenvolupament de la fiscalització o la formalització del procediment establert.
  
5ª) Utilitzar les eines o aplicacions informàtiques necessàries, genèriques i específiques, en la realització del seu treball de fiscalització (processador de texts, fulls de càlcul, etc.).
  
Notes:
  
1ª) No són aplicables les normes de rotació
  
2ª) Mentre no estiguen cobertes totes les places previstes de tècnic d'auditoria de corporacions territorials i altres ens públics també dependran, si cal, dels tècnics d'auditoria.
  
Annex II
  
Model de sol·licitud
  
Nom i cognoms: DNI:
  
Adreça: Telèfon: Fax:
  
Convocatòria: ajudants d'auditoria de corporacions territorials i d'altres ens públics (nomenament interí).
  
Documents que presenta:
  
1. Fotocòpia del DNI.
  
2. Memòria explicativa dels antecedents justificats documentalment, d'acord amb l'apartat tres de la base tercera de la convocatòria.
  
3. Certificats corresponents a (detalleu cada un dels que s'aporta):
  
3.1. Experiència professional
  
3.2. Formació personal
  
3.3. Coneixements de valencià
  
València, de de 1999
  
Signatura